**Tisztelt konferencia résztvevők! Kedves Vendégeink!**

Az ISOFÓRUM Egyesület elnöksége nevében szeretettel és őszinte örömmel Üdvözlünk minden résztvevőt a 2024. évi XXXI. Nemzeti Minőségügyi Konferencián.

**Engedjék meg, hogy külön is köszöntsük tagjainkat és vendégeinket Pozsonyból, Szabadkáról és Székelyudvarhelyről.**

Üdvözöljük az EOQ MNB Egyesület alelnökét Mikó György urat, örökös tagunkat, a Magyar Minőség Társaság alelnökét, Puskás László urat, sokszoros törzsvendégünket, és a Szövetség a Kiválóságért Egyesület elnökét, Dr. Dióssi Katalin Úrhölgyet.

**Prof. Dr. Molnár Pál úr az EOQ MNB elnöke szóban és írásban is** sikeres rendezvényt kívánt mindannyiunk részére! Köszönjük szépen!

**A konferencia 2 napján 84 szervezetet és vállalkozást képviselve 260 személy vesz részt a rendezvényen.** Talán Önök is érzékelik, hogy a megszokottnál valamennyivel kényelmesebben vagyunk a konferencián. Számos tagunk és törzsvendégünk az ésszerű költséggazdálkodásra hivatkozva mentette ki magát.

Azt mindannyian látjuk, hogy az utóbbi közel 5 évben jelentősen megváltozott a világ, amelyben dolgozunk és amelyben élünk. A számos veszélyt magában rejtő és az égbe szökő infláció, az energetikai bizonytalanság, az egész Európát érintő háborús hangulat, az ellentmondásos kommunikáció, a szakember hiány és fluktuáció mára már jelentős gazdasági nehézségeket gördített és gördít a vállalkozások - és ezzel együtt a Tagságunk - életébe.

**A nehézségek ellenére örömmel állapítjuk meg, hogy a tavalyi XXX. Nemzeti Minőségügyi Konferenciát és a 30. éves jubileumi rendezvényt sikeresen tartottuk meg a tagság aktív részvételével.**

Mi sem igazolja jobban az Egyesület összetartó erejét a minőségügyben, az elkötelezettséget a minőségtudatosság, a folyamatos fejlődés és a kiválóságra való törekvés iránt. Ennek folyománya, hogy tagságunk és Szponzorjaink támogatásával ezt az évet is nagyon jól kezdtük, amit ezúton is mindenkinek megköszönünk.

**A jelenlegi XXXI. Nemzeti Minőségügyi Konferencia fő témája:**

***„A minőségügy szerepe a változó világunkban”***

**A Plenáris előadások a Minőségirányítás - Felelősség - Viselkedés - Együttműködés és a Mesterséges intelligencia témaköreit fogják érinteni.** Nagyon közel van, hogy a MI beköltözik mindannyiunk mobiljába, házába és az életünkbe. Vajon fel vagyunk-e készülve az ezzel járó felmérhetetlen veszélyekre?

A közel 90 éves etológus professzornak, Dr. Csányi Vilmos akadémikusnak nemrégen megjelent utolsó könyve a *Teremtő képzelet – A kreativitás evolúciója* címmel.

Az Indexnek adott interjúban a mesterséges intelligencia (MI) kapcsán tanár úr a következőket mondta: **… reprodukálhatjuk az embert, csak semmi értelme. Nyolcmilliárd különböző okosság él a Földön. Most, hogy még egyet hozzáteszünk, és az történetesen gép, és ott ül egy asztalon, ettől miért kellene félni? …”**

Bár igaza lenne a neves professzornak!

**A mindennapokban észlelt, gyors reakciót igénylő események folyamatosan kényszerítik alkalmazkodásra, megújulásra, innovatív gondolkodásra a gazdaság szereplőit.** Az ipari digitalizáció, a klímaváltozás miatti feladatok és a mesterséges intelligencia rohamos térhódítása az Egyesület elnökségét is tettlegességre kényszerítették.

**Így született döntés a konferencia szerkezetének és tartalmának megújítására, frissítésére. Úgy gondoltuk, hogy a „Térjünk vissza az alapokhoz” címmel,** a több évtizedes hagyományt megszakítva a konferencia első napján a finom ebéd után nem lesznek párhuzamos szekciók, hanem három egymást követő szakmai panelbeszélgetést szervezünk kiváló szakemberekkel és néhány kiváló szervezeti vezető részvételével.

**A panelbeszélgetések során a tanúsítások hazai szereplőiről és helyzetéről,** az akkreditációról, a szabványosítási helyzetképről, a szabványrendszerek bonyodalmas világáról fognak hallani hazai és nemzetközi kitekintéssel.

**Továbbá megismerhetjük 6 vállalkozás képviselőjének véleményét és tapasztalatait arról, hogy szükséges-e paradigmaváltás a minőségügyben,** hiszen jelentősen meg kell változnia a minőségügyi vezetők szerepének és felelősségének a minőségorientált vállalkozások és szervezetek működésében.

Nem szeretnék a konferencián elhangzó előadások elébe vágni, de **a Plenáris első előadásában és a panelbeszélgetések során is érzékelni fogják, hogy Magyarországon 1990-2005. között kb. 15 évet tartott, hogy a minőségügyben mindenki (a vállalkozások, mint megrendelők, a tanácsadók, a tanúsítók) „tejben-vajban fürdött”.**

2005-ben Magyarországon az ISO 9001 szabvány szerinti tanúsítások száma közel 16.000 volt. Napjainkban ez 5.500 tanúsítvány körül van.

Valami, sőt valamik történtek és ki kell mondani őszintén, hogy a **MINŐSÉGÜGY jelentős mértékben devalválódott, a minőségügyi vezetők (elnézést és tisztelet a kivételnek, mert itt főleg a kivételek vannak jelen) iránti vezetői bizalom jelentősen szökkent.**

Időkorlát miatt nem kívánok konkrét példákat említeni, **de személyes véleményem, hogy a MINŐSÉGÜGY fenntarthatóságát az oldhatja meg, ha a 4 minőségügyi szervezet egyesíti tagságát a jobb és gazdagabb szolgáltatások érdekében, amit a tagol is örömmel fognak díjazni.**

**A konferencia második napján két szekció lesz:**

1. **Fókuszcsoportos Műhelymunkát szerveztünk, melynek felvezető**, inspirációs előadását Gazsi Zoltán az Eisberg Hungary Kft. gyárigazgatója, az Elnöki Tanácsadó Testületünk tagja tartja meg a Mastermind módszertan gyakorlati alkalmazásáról. Engedjék meg, hogy Gazsi Zoltánnak őszintén gratuláljunk a tavasszal megjelent könyvéhez (amelyből eddig 70 darabot ajándékoztunk tagjainknak).

Kívánunk Zoltán számára jó egészséget és izgatottan várjuk a következő könyvének megjelenését.

Visszatérve a Fókuszcsoporthoz tájékoztatom Önöket, hogy beszélgetés 6-8 fős körasztaloknál történik, a részvétel önkéntes, és jelentkezés alapján történik. Minden asztalnál lesz egy - a módszert ismerő - és időmérővel rendelkező moderátor, aki nagyon szigorú és nem enged meg időtúllépést.

1. **A párhuzamosan zajló szekcióban a minőségügy integráló szerepéről fognak értekezni.** Szó lesz a vevői elégedettség szentháromságáról, a lean-es és a minőségügy-is együttműködéséről, az irányítási rendszerek integrálásáról, a digitális tér szabályozásáról az EU-ban és a megfelelési kötelezettségek összehangolásáról.

**A rendezvény számos célja mellett - mint az egymástól tanulás, a legjobb gyakorlatok bemutatása** - célunk volt a szakmai beszélgetések és a baráti találkozások felelevenítése, a kikapcsolódás is.

A Plenáris végén díjazzuk az NMK törzsvendégeit, és átadjuk az ünnepelteknek az okleveleket és ajándékokat.

Az est folyamán a gálavacsora alatt **Petz Bálint gitárművész** játszik latin zenét, a vacsorát élőzene és tánc követi a **Koktél 4 You együttes** részvételével.

**Tiszteletteljes üdvözlettel kívánunk hasznos szakmai ittlétet és kellemes kikapcsolódást minden résztvevő számára az Egyesület Elnöksége nevében!**

u.i.

**A 2025. évi XXXII. NMK időpontja: 2025. szept. 18-19.**

**Várjuk javaslataikat, megvalósítható ötleteiket a konferencia témakörei és előadói tekintetében.**